Sa tanca

Sa tanca est una manna estensione
De terrinu chi mai han laoradu,
Nemiga a sos carignos de s’aradu.
Mamma d’ozastros tùvera e lidone.

A trettos, tottu est buscu d’arridellu,
De ilighes e de chercos chentenàrios.
S’iden puru nuraghes solitarios,
Chi paret chi si fetan de cappellu

De montigiu in montigiu, che antigos
Cumpagnos de un’edade fortunada,
Cando fit sa Sardigna preziada
Mere d’olias bellas e de trigos.

Inie su sardu parat sos cuiles,
Creschet liberu, amante de sa cazza;
Creschet comente ’e tottu custa razza
Sunnende cursas, caddos e fusiles.

Bandat fieru fattu a sos masones,
A leppa in chintu e cun sa tasca a pala,
Bandat, in die ona o die mala,
Cantende mutos bellos e canzones.

E si, pro sorte, gai pasturende
Idet tratta de chelvu o de murone,
Lassad’a mesu costa su masone
E curret cun su fusile fischiende

Sos canes, chi avvesos a su giogu
Si èttana a sa tuppa, cale lampu,
Pro trubare sa vera a mesu campu
Ue su mere l’hat a fagher fogu.

E passat su chelvu, passat su murone
Ue su sardu ispettad’a pè frimu.
E si non rued’a su brincu primu
A su e duos ruet a muntone!

Si lead’a pala pegus e fusile
E traessat su riu, sa foresta,
Cun sos canes chi trottan a sa testa,
E toccad’a l’iscolzare a su cuile.

E coghet sa peta e mandat bell’odore,
In s’ispidu alase furriende.
Sos canes sun brentamene pappende,
Sa die festa canes e pastore.

Ma si non b’est sa cazza e disturbare,
Nè mazzone chi enzad’a cussolza,
Nde ogat dae busciacca sa resolza
E cuminzat, cantende, a si pintare

Calchi cannuga candida de laru
Pro chi filet fulana chi amat tantu,
Cando si l’at a dare cale santu
Premiu d’amore rustigu ma raru.

E i su cantu si perdet che lamentu
De tantos males nostros in s’aera,
Mentras chi passan, passan’a ischera
Sas belveghes belende a chentu a chentu

E a lontanu càntana continu
Sos cùccos cun suncutos de dolore.
Finit su cantu suo su pastore
Pro intender de sos buscos s’indovinu,

E narat: «O cuccu meu, cantos annos
Su Signore mi lassat de vivire?
Cant’ancora mi toccad’a patire?
Prefetizzami tue sos affannos!».

A sas bortas però sos tranquillos
Silenzios de sa tanca cambiados
Benin’in gridos d’ira ispietados;
E de sa morte passan sos istrillos.

Trista sa tanca tando! Sas galanas
Giovanas benin tintas de nieddu,
Giughinde a man’istrinta un’orfaneddu;
E faghen samben finzas sas funtanas!

Unu muntone ’e pedra at a signare
A su fizu ue a babbu l’hana mortu.
E subra issu, giurende a ogiu tortu,
Pensat e cando l’hat a vendicare.

E subra cussa un’atera vinditta
Ded’arrivare pustis de tant’annos.
E gai creschen sos nostros affannos,
Cun sa discordia nostra malaitta.

Beneitta sa die cando sardos
E sardos si den amare ardentemente
E dae una noa, unida e bona zente
Den bessire sos fizos galiardos.

E i sa tanca det rier tottu canta
Piena de seminerios de oro.
Deo t’ispetto cun tottu su coro
Cando benner des tue, o die santa!